雪後守之家梅未開呈宗偉
作者：范成大
朝代：宋

paragraphs: 瓦溝凍殘雪，檐溜粘輕冰。
破寒一竿日，春隨人意生。
瑞葉再三白，南枝尚含情。
定知司花女，未肯嫁娉婷。
官居苦無頼，一笑如河清。
落木露荒山，寒溪繞孤城。
朝暮何所見，雲黄叫饑鷹。
東風不早計，愁眼何當明。
北鄰小橫斜，蘚地可班荆。
憑君趣花信，把酒撼瓊英。